SKRIFTLIG FORESPØRGSEL P-0976/03

af José Ribeiro e Castro (UEN) til Kommissionen

(20. marts 2003)

Om: Struktur- og samhørighedsfondene i Portugal

I et interview med Diário Económico, som udkom den 3. marts i år, svarede kommissær Günter Verheugen, adspurgt om fremtidige struktur- og samhørighedsaktioner i Portugal i anledning af udvidelsen af Den Europæiske Union og stigningen i Portugals BNP, sammenlignet med EU-gennemsnittet som ligger ud over loftet på 75 % at Kommissionen havde gjort det klart, at den statistiske effekt af udvidelsen, som vil bevirke, at lande som Portugal bliver rige på papiret, men ikke i virkeligheden, ikke bør få som konsekvens, at samhørighedspolitikken ophører. Lidt senere udtaler han, at hvis der viser sig vellykkede programmer, som kan hjælpe Portugal til at forberede sig, skabe mere vækst, flere job og flere muligheder for folk, så er det i EU's egen interesse at fortsætte disse programmer.

Endvidere sluttede han af med at forsikre, at Kommissionen vil foreslå, at størrelsen af støtten til Portugal i den kommende finanspakke bliver mere eller mindre den samme som nu.

På den baggrund spørger jeg Kommissionen:

- Kan Kommissionen fremkomme med flere detaljer om kommissærens vigtige udtalelser?

- Findes der allerede på nuværende tidspunkt dokumenter, der giver et fingerpeg om, hvad forslaget til finanspakke efter 2006 indebærer for Portugal, for så vidt angår struktur- og samhørighedsfondene? Hvornår har Kommissionen tænkt sig at formalisere det forslag, der opretholder størrelsen af finanspakkens andel for Portugal efter 2006?

- Hvilke konkrete programmer refererer Kommissionen til som vellykkede programmer i den forstand at de kan hjælpe Portugal til at forberede sig, skabe mere vækst, flere job og flere muligheder for folk, og tilsvarende hvad mener den med at det er i EUs egen interesse at fortsætte disse programmer?

Svar afgivet på Kommissionens vegne af Michel Barnier

(15. april 2003)

De programmer, som struktur- og samhørighedsfondene finansierer i Portugal, har til formål at forbedre den portugisiske økonomis konkurrenceevne, skabe mere vækst, flere job og nye muligheder for befolkningen.

Det ærede parlamentsmedlem er uden tvivl bekendt med de betydelige resultater, der er opnået indtil nu takket være EF-foranstaltninger, der har gjort det muligt for Portugal at indhente en del af sit udviklingsefterslæb.

Det er endnu for tidligt at evaluere resultaterne af de programmer og projekter, der finansieres i programmeringsperioden 2000-2006. Generaldirektoratet for regionalpolitik har offentliggjort en evaluering af de makroøkonomiske virkninger i perioden 2000-2006 på sit websted Inforegio(1).

En foreløbig evaluering af de programmer, der finansieres inden for rammerne af den tredje fællesskabsstøtteramme, vil foreligge ved udgangen af 2003. Den vil gøre det muligt for Kommissionen at udarbejde en første status og at finde frem til de programmer, der er mest effektive i forhold til de fastsatte mål.

Overvejelserne omkring Fællesskabets samhørighedspolitik efter 2006 pågår stadig. Den seneste fase i denne proces var tilrettelæggelsen af et seminar med deltagelse af lederne af strukturfondene den 3.-4. marts 2003.

Kommissionen fremlægger i den tredje samhørighedsrapport, der offentliggøres i slutningen af 2003, sine forslag til den fremtidige samhørighedspolitik efter 2006. Forslagene til de finansielle overslag for perioden efter 2006 vil blive fremlagt på et senere tidspunkt. Det er således ikke muligt på nuværende tidspunkt at angive de vejledende beløb til Portugal efter 2006.

(1) http://europa.eu.int/comm/regional_policy/sources/docgener/studies/pdf/objective1/final_report.pdf.